Danmörk og Ítalía tryggðu sér í gærkvöldi sæti í 8-liða úrslitum Evrópumóts karla í fótbolta. Ríkjandi Evrópumeistarar Portúgal mæta Belgíu í kvöld.
Danmörk vann Wales með fjórum mörkum gegn engu í fyrri leik gærdagsins og er þetta stærsti sigur Dana á Evrópumóti frá upphafi. Þá var þetta fyrsti sigur Dana í útsláttarkeppni EM frá árinu 1992, þegar Danir urðu Evrópumeistarar. Danmörk mætir annað hvort Hollandi eða Tékklandi í 8-liða úrslitunum en þau lið eigast við í Búdapest í dag. Ítalía mætti svo Austurríki í síðari leiknum í gær en eftir venjulegan leiktíma var staðan ennþá markalaus. Því þurfti að grípa til framlengingar. Varamennirnir Federico Chiesa og Matteo Pessina reyndust hetjur Ítala ein þeir skoruðu sitt markið hvort í fyrri hálfleik framlengingarinnar. Austurríkismenn minnkuðu muninn undir lok leiksins en það dugði ekki til, Ítalía vann leikinn 2-1, og er komið í 8-liða úrslitin. Fram að marki Austurríkismanna höfðu Ítalir haldið marki sínu hreinu í 1168 mínútur eða frá 14. október 2020. Ítalía mætir annað hvort efsta liði heimslistans, Belgíu, eða ríkjandi Evrópumeisturum Portúgal í 8-liða úrslitum keppninar en þau lið eigast við á Sevilla á Spáni í kvöld.
Ivan Perisic, einn besti og reynslumesti leikmaður Króata, hefur greinst með COVID-19 smit og verður því ekki með Króötum gegn Spáni í 16-liða úrslitum EM. Perisic þarf nú að sæta 10 daga einangrun og óvíst hvort hann leiki meira með Króötum á mótinu. Þessi 32 ára sóknarmaður hefur spilað 104 landsleiki fyrir Króatíu og skorað 30 mörk.
Landsliðsmarkvörðurinn Viktor Gísli Hallgrímsson, sem leikur með GOG í dönsku úrvalsdeildinni í handbolta, var á dögunum valinn besti ungi markmaður heims í kjöri sem vefmiðillinn handball-planet stóð fyrir. Alls bárust yfir 31.000 atkvæði en valið stóð á milli fjögurra markvarða. Landsliðsmaðurinn Gísli Þorgeir Kristjánsson, leikmaður Magdeburgar, var einnig tilnefndur í kjöri handball-planet sem besti ungi miðjumaður heims og hafnaði Gísli Þorgeir í þriðja sætinu.
Tíunda umferð úrvalsdeildar karla í fótbolta heldur áfram í dag. Í Kórnum í Kópavogi mætast erkifjendurnir HK og Breiðablik í Kópavogsslag, FH tekur á móti KA í Kaplakrika og Valur fær Fylki í heimsókn á Hlíðarenda. Valsmenn eru á toppi deildarinnar með 23 stig, fjórum stigum ofar en Víkingur sem er í 2. sætinu. KA og Breiðablik eru svo jöfn með 16 stig í þriðja sæti deildarinnar. Skagamenn verma botnsætið með fimm stig eftir níu leiki.